ศาล อัยการ ขรก.ยุติธรรม พร้อมใจร่วมทำบุญปัญญาสมวาร ถวายเป็นพระราชกุศล
เวลา 07.30 น. วันที่ 1 ธ.ค. พลเอกไพบูลย์ คุ้มฉายา รมว.ยุติธรรมร่วมพิธีทำบุญตักบาตรพระสงฆ์เนื่องในพระราชพิธีทรงบำเพ็ญพระราชกุศลปัญญาสมวาร (50 วัน) ณ สนามหญ้าหน้าตึกไทยคู่ฟ้า ทำเนียบรัฐบาล,จากนั้น รมว.ยุติธรรม ได้เดินทางไปที่วัดชลประทานรังสฤษฏ์ พระอารามหลวง เป็นประธานฝ่ายฆราวาสในพิธีบรรพชาอุปสมบทพระภิกษุ จำนวน 85 รูป เพื่อถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช ในการบำเพ็ญพระราชกุศลปัญญาสมวาร (50 วัน) โดยมีพระปัญญานันทมุนี เจ้าอาวาสวัดชลประทานรังสฤษฏ์ เป็นประธานฝ่ายสงฆ์ และคณะผู้บริหารระดับสูงของกระทรวงยุติธรรม พร้อมด้วยข้าราชการ เจ้าหน้าที่ในสังกัดกระทรวงยุติธรรม และประชาชน ร่วมพิธี,ส่วนที่หน้าอาคารศาลอาญา เวลา 08.20 น. นายวีระพล ตั้งสุวรรณ ประธานศาลฎีกา เป็นประธานพิธีบำเพ็ญกุศลปัญญาสมวาร (50 วัน) ถวายแด่พระบาทสมเด็จพระปรมินทรมหาภูมิพลอดุลยเดช โดยมีนายอธิคม อินทุภูติ เลขาธิการสำนักงานศาลยุติธรรม นายสุภัทร์ สุทธิมนัส อธิบดีผู้พิพากษาศาลอาญา และผู้พิพากษาชั้นผู้ใหญ่และเหล่าผู้พิพากษาและข้าราชการธุรการศาลกว่า 1,500 คน ร่วมทำบุญตักบาตรข้าวสารอาหารแห้ง พระภิกษุสงฆ์ 89 รูป และนำทำพิธีน้อมเกล้าน้อมกระหม่อมรำลึกในพระมหากรุณาธิคุณ กล่าวคำร้อยกรองแสดงความอาลัย ร้องเพลงความฝันอันสูงสุดและเพลงสรรเสริญพระบารมี พร้อมยืนสงบนิ่งเป็นเวลา 89 วินาที,ขณะเดียวกัน ที่ลานอเนกประสงค์ ชั้น 2 อาคารราชบุรีดิเรกฤทธิ์ ศูนย์ราชการอาคารเอ ถนนแจ้งวัฒนะ ร.ต.ต.พงษ์นิวัฒน์ ยุทธภัณฑ์บริภาร อัยการสูงสุด นำคณะอัยการ ข้าราชการ 700 คน ร่วมพิธีบำเพ็ญกุศลปัญญาสมวาร (50 วัน) เพื่อถวายเป็นพระราชกุศลแด่ พระบาทสมเด็จพระปรมินทรมหาภูมิพลอดุลยเดช ซึ่งช่วงเช้าอัยการสูงสุด และคณะผู้บริหาร ได้ถวายภัตตาหารเช้า พระสงฆ์ 10 รูป จากนั้นมีการจุดธูปเทียน เครื่องทองน้อยเบื้องหน้าพระบรมฉายาลักษณ์ และอัยการสูงสุด ได้กราบถวายบังคมพระบรมฉายาลักษณ์ ผู้ร่วมพิธีทั้งหมดร่วมร้องเพลงพระราชนิพนธ์ความฝันอันสูงสุด และเพลงสรรเสริญพระบารมี.
รมว. ข้าราชการกระทรวงยุติธรรม ศาล ผู้พิพากษา อัยการสูงสุด ร่วมพิธีทำบุญตักบาตรพระสงฆ์เนื่องในพระราชพิธีทรงบำเพ็ญพระราชกุศลปัญญาสมวาร (50 วัน) ถวายแด่ พระบาทสมเด็จพระปรมินทรมหาภูมิพลอดุลยเดช
ปัญญาสมวาร,สวรรคต ครบ 50 วัน,ข้าราชการกระทรวงยุติธรรม,ถวายเป็นพระราชกุศล,ในหลวง ร.9